Document ID: 31986R1822

*****
ΚΑΝΟΝΙΣΜΟΣ (ΕΟΚ) αριθ. 1822/86 ΤΗΣ ΕΠΙΤΡΟΠΗΣ
της 30ής Μαΐου 1986
που τροποποιεί τον κανονισμό (ΕΟΚ) αριθ. 1061/69 όσον αφορά τις μεθόδους ανάλυσης για τον προσδιορισμό του αμύλου στα συμπυκνώματα προτεϊνών σόγιας καθώς και στα εμπορεύματα που περιέχουν αυτά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήξεως μέτρων για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,
Εκτιμώντας:
ότι το άρθρο 1 του κανονισμού (ΕΟΚ) αριθ. 1061/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 419/77 (4) ορίζει τις μεθόδους ανάλυσης για την εφαρμογή του κανονισμού (ΕΟΚ) αριθ. 3033/80 του Συμβουλίου της 11ης Νοεμβρίου 1980, περί του καθεστώτος συναλλαγών που εφαρμόζεται σε ορισμένα εμπορεύματα προερχόμενα από τη μεταποίηση γεωργικών προϊόντων (5)·
ότι μετά τις μελέτες που πραγματοποιήθηκαν, καθίσταται αναγκαίο να αντικατασταθεί η μέθοδος ανάλυσης που υποδεικνύεται για τον προσδιορισμό της περιεκτικότητας σε άμυλο των συμπυκνωμάτων πρωτεϊνών σόγιας καθώς και των εμπορευμάτων αυτών, με άλλη καταλληλότερη μέθοδο·
ότι η μέθοδος που περιγράφεται στο παράρτημα του παρόντος κανονισμού παρέχει καλύτερες εγγυήσεις·
ότι ορισμένες χημικές ονομασίες πρέπει να τροποποιηθούν·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1061/69 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
1. Όταν η κατάταξη ενός εμπορεύματος που αναφέρεται στο άρθρο 1 του κανονισμού (ΕΟΚ) αριθ. 3033/80 σε μία από τις διακρίσεις του κοινού δασμολογίου εξαρτάται από την κατά βάρος περιεκτικότητά του σε άμυλα παντός είδους, η περιεκτικότητα αυτή προσδιορίζεται συναρτήσει της ποσότητας ανύδρου αμύλου που περιέχεται στο εν λόγω εμπόρευμα.
2. Η κατά βάρος περιεκτικότητα σε άμυλο των συμπυκνωμάτων πρωτεϊνών σόγιας καθώς και των εμπορευμάτων που περιέχουν αυτά, προσδιορίζεται σύμφωνα με την ενζυματική μέθοδο που καθορίζεται στο παράρτημα V.
3. Η κατά βάρος περιεκτικότητα σε παντοειδή άμυλα εμπορευμάτων που δεν αναφέρονται στην παράγραφο 2, προσδιορίζεται σύμφωνα με την τροποποιημένη μέθοδο Ewers που περιγράφεται στο παράρτημα Ι κεφάλαιο 1 της τρίτης οδηγίας 72/199/ΕΟΚ της Επιτροπής (1).
Εντούτοις, όταν το εν λόγω εμπόρευμα περιέχει άμυλα παντός είδους που δεν είναι πρωτογενή, χωρίς να περιέχει ταυτόχρονα σακχαρόζη ή ιμβερτοσάκχαρο, η κατά βάρος περιεκτικότητα σε παντοειδή άμυλα του εμπορεύματος αυτού καθορίζεται σύμφωνα με τη μέθοδο σακχαροποίησης που περιγράφεται στο παράρτημα Ι της εν λόγω οδηγίας.
Για την εφαρμογή των διατάξεων της παραγράφου αυτής, οι δεξτρίνες θεωρούνται ως μη πρωτογενή άμυλα.
(1) ΕΕ αριθ. L 123 της 29. 5. 1972, σ. 6.»
2. Το άρθρο 4 αντικαθίσταται από το ακόλουθο κείμενο:
«Άρθρο 4
Η αναλογία της Δ-μαννιτόλης που περιέχεται στα εμπορεύματα των διακρίσεων 29.04 Γ ΙΙΙ και 38.19 Τ του κοινού δασμολογίου, υπολογιζόμενη βάσει της περιεκτικότητάς τους σε Δ-γλυκιτόλη (σορβιτόλη) προσδιορίζεται σύμφωνα με τη μέθοδο που περιγράφεται στο παράρτημα IV.»
3. Το παράρτημα IV του κανονισμού αριθ. 1061/69 τροποποιείται ως εξής:
α) Ο τίτλος αντικαθίσταται από τον ακόλουθο τίτλο:
«ΠΡΟΣΔΙΟΡΙΣΜΟΣ ΤΗΣ Δ-ΜΑΝΝΙΤΟΛΗΣ ΠΟΥ ΠΕΡΙΕΧΕΤΑΙ ΣΤΑ ΕΜΠΟΡΕΥΜΑΤΑ ΤΩΝ ΔΙΑΚΡΙΣΕΩΝ 29.04 Γ ΙΙΙ και 38.19 Τ ΤΟΥ ΚΟΙΝΟΥ ΔΑΣΜΟΛΟΓΙΟΥ ΥΠΟΛΟΓΙΖΟΜΕΝΗΣ ΒΑΣΕΙ ΤΗΣ ΠΕΡΙΕΚΤΙΚΟΤΗΤΑΣ ΤΟΥΣ ΣΕ Δ-ΓΛΥΚΙΤΟΛΗ»
β) Η παράγραφος Ι αντικαθίσταται από το ακόλουθο κείμενο:
«Ι. Αρχή
Για τον προσδιορισμό της αναλογίας της Δ-μαννιτόλης που περιέχεται στα εμπορεύματα που υπάγονται στις διακρίσεις 29.04 Γ ΙΙΙ και 38.19 Τ του κοινού δασμολογίου η οποία υπολογίζεται βάσει της περιεκτικότητάς τους σε Δ-γλυκιτόλη, χρησιμοποιείται η αέριος χρωματογραφία. Για το σκοπό αυτό πρέπει να προηγηθεί μετατροπή των μη πτητικών προϊόντων στα ακετυλιωμένα παράγωγά τους.»
γ) Η παράγραφος ΙΙΙ στοιχείο β) αντικαθίσταται από το ακόλουθο κείμενο:
«β) Συνθήκες λειτουργίας της χρωματογραφίας
Θερμοκρασία εγχύσεως: 300 °C
Θερμοκρασία της στήλης: 210 °C
Παροχή του αερίου φορέα (π.χ. άζωτο): 25ml/λεπτό
Παροχή του υδρογόνου: 25ml/λεπτό
Εισαγόμενη ποσότητα: 1 μικρολίτρο
Η κορυφή που αντιστοιχεί στη Δ-μαννιτόλη εμφανίζεται πριν από εκείνη της Δ-γλυκιτόλης.
Για τον προσδιορισμό της αναλογίας της Δ-μαννιτόλης που περιέχεται στα υπό ανάλυση εμπορεύματα η οποία υπολογίζεται βάσει της περιεκτικότητάς τους σε Δ-γλυκιτόλη, συγκρίνονται τα εμβαδά των δύο αντίστοιχων μεγίστων.»
4. Το παράρτημα του παρόντος κανονισμού προστίθεται στον κανονισμό (ΕΟΚ) αριθ. 1061/69 σαν παράρτημα V.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαΐου 1986.

Labels: 17